art deco
Store norske leksikon,Kunst og estetikk,Arkitektur og landskap,Arkitekturteori og -metode
Art deco var en stilretning i 1920- og 1930-årenes formgivning, der det ble lagt større vekt på det dekorative enn det funksjonelle. Retningen hadde røtter tilbake til art nouveau, men var samtidig inspirert av ekspresjonisme og abstrakt kunst. Stilhistorisk ligger den mellom nyklassisismen og funksjonalismen, noe man særlig ser i arkitekturen, der mange av skyskraperne på Manhattan, som for eksempel Chrysler Building, er preget av stilen. Den er lite representert i Norge.
Art deco var hovedsakelig en dekorativ stil i arkitektur, tekstil, tapeter, grafikk, pryd- og nyttegjenstander. Et formål var å tilpasse design til masseproduksjon, noe som medførte en forkjærlighet for symmetriske og rektangulære former.Karakteristiske motiver i art deco kunne være stiliserte menneskefigurer, solstråler, regnbuer og løvverk. Men art deco benyttet også abstrakte motiver i sterke farger som dekor på bruksgjenstander eller tapeter, og bidrog på den måten til å popularisere tidens abstrakte malerkunst. Kostbare materialer som lakk, bronse, elfenben og ibenholt ble ofte bruktStilen kulminerte med utstillingen Exposition Internationale des Arts Décoratifs et Industrielles Modernes i Paris 1925, det er også herfra navnet stammer. Stilbetegnelsen Art deco ble tatt i bruk fra 1966, etter en retrospektiv utstillingen samme år i det franske kunstindustrimuséet: Années 25 – Artdeco/ Bauhaus/de Stijl.En norsk representant for retningen var keramikeren og designeren Nora Gulbrandsen (1894–1978). Arkitektur Fremtredende arkitektoniske trekk ved art deco er enkle former, ofte med et «strømlinjeformet» og elegant preg, av og til med bruk av nye, «kunstige» materialer, for eksempel bakelitt. Til en viss grad kan art deco ses som en forenkling og geometrisering av linjespillet i den foregående stilen, art nouveau. Men art deco kunne også romme egyptiske elementer, antakelig inspirert av funnet av Tut-ankh-Amons grav i 1922. Et visst funkispreg kunne også forekomme. Stilen kom ut av bruk under andre verdenskrig, men har vakt ny interesse i de senere år. Det finnes eksempler på bygninger i art deco i mange land, for eksempel Belgia, Egypt, Frankrike, Italia, Tunis, Tyskland og USA. I New York: Chrysler Building, The New York Daily News Building (1930), General Electric Building (1931). I Miami Beach i Florida finnes et helt bygningsstrøk preget av art deco: for eksempel Barclay Plaza i Park Avenue (1935) og Collins Plaza Hotel i 318 20nd Street (1939). Blant norske arkitektureksempler i Oslo kan nevnes Grensen 3 (1932) og Folketeater-bygningen på Youngstorget 2 og Storgata 21-23 (1935), begge av Morgenstierne & Eide. Eksempler på art deco-inspirert design er motorsyklene Megola Sport (1922) og Indian Chief (1948). Les mer i Store norske leksikon interiørarkitektur i Norge arkitekturhistorie Litteratur Benton, Tim m.fl., red.: Art deco 1910-1939, 2003, isbn 1-85177-387-8, Finn boken  Stang, Kaare: Moderne tider, 1996, 43-53, isbn 82-02-15462-6, Finn boken  Stang, Kaare: Art deco i Norge, 2005, isbn 82-7547-182-6, Finn boken  Van de Lemme, Arie: A guide to art deco style, 1998, isbn 1-85627-837-9, Finn boken  Zaczek, Iain: Essential art deco, 2000, isbn 0-7525-3484-x, Finn boken